LV Eiropas Savienības Oficiālais Vēstnesis L 181/54

KOMISIJAS REGULA (ES) 2015/1102

(2015. gada 8. jūlijs),

ar ko groza Eiropas Parlamenta un Padomes Regulas (EK) Nr. 1334/2008 I pielikumu attiecībā uz konkrētu aromatizējošo vielu svītrošanu no Savienības saraksta

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (1) un jo īpaši tās 11. panta 3. punktu un 25. panta 3. punktu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 4. punktu,

tā kā:

(1) Regulas (EK) Nr. 1334/2008 I pielikumā ir noteikts lietošanai pārtikā un uz tās apstiprināto aromatizētāju un izejmateriālu Savienības saraksts un to lietošanas nosacījumi.

(2) Ar Komisijas Īstenošanas regulu (ES) Nr. 872/2012 (3) tika pieņemts aromatizējošo vielu saraksts, iekļaujot to Regulas (EK) Nr. 1334/2008 I pielikuma A daļā.

(3) Minēto sarakstu var atjaunināt saskaņā ar vienoto procedūru, kas minēta Regulas (EK) Nr. 1331/2008 3. panta 1. punktā, vai nu pēc Komisijas iniciatīvas, vai pēc dalībvalsts vai ieinteresētas personas pieteikuma saņemšanas.

(4) Aromatizētāju un izejmateriālu Savienības sarakstā iekļautas vairākas vielas, par kurām Eiropas Pārtikas nekaitīguma iestāde (EFSA) ir pieprasījusi papildu zinātniskos datus, kas jāsniedz, lai pabeigtu novērtēšanu pirms Regulas (EK) Nr. 1334/2008 I pielikuma A daļā noteiktajiem konkrētajiem termiņiem.

(5) Savienības sarakstā 2013. gada 31. decembris tika noteikts par termiņu pieprasīto papildu zinātnisko datu iesniegšanai saistībā ar šādām piecām vielām: 1-metilnaftalīns [FL Nr. 01.014], furfurilmetilēteris [FL Nr. 13.052], difurfurilsulfīds [FL Nr. 13.056], difurfurilēteris [FL Nr. 13.061] un etilfurfurilēteris [FL Nr. 13.123].

(6) Ja noteiktajā termiņā vajadzīgā informācija netiks sniegta, konkrētā aromatizējošā viela tiks svītrota no Savienības saraksta.

(7) Līdz 2014. gada 30. jūnijam netika iesniegti papildu zinātniskie dati, ko pieprasīja īpašie EFSA atzinumi (4) saistībā ar šīm vielām. Tādēļ minētās aromatizējošās vielas būtu jāsvītro no Savienības saraksta.

(8) Tāpēc attiecīgi būtu jāgroza Regula (EK) Nr. 1334/2008.

(9) Komisijas Regulas (ES) Nr. 873/2012 (5) 1. pantā noteikti pārejas pasākumi attiecībā uz aromatizējošas vielas saturošu pārtiku, kas likumīgi laista tirgū vai marķēta pirms 2014. gada 22. oktobra. Minētie pārejas pasākumi var nebūt pietiekami attiecībā uz tādas aromatizējošas vielas saturošu pārtiku, kuras pēc 2014. gada 22. oktobra jāsvītro no Savienības saraksta. Tādēļ attiecībā uz pārtiku, kas satur piecas minētās aromatizējošās vielas, būtu jānosaka papildu pārejas periods, lai pārtikas apritē iesaistītie uzņēmēji varētu pielāgoties šajā regulā noteiktajām prasībām.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1334/2008 I pielikuma A daļu groza saskaņā ar šīs regulas pielikumu.

2. pants

Piecas šīs regulas pielikumā minētās aromatizējošās vielas saturošu pārtiku, kas likumīgi laista tirgū vai marķēta ne vēlāk kā deviņus mēnešus pēc šīs regulas stāšanās spēkā, bet neatbilst Regulas (EK) Nr. 1334/2008 I pielikuma A daļai, var turpināt tirgot līdz tās minimālajam derīguma termiņam vai “izlietot līdz” datumam.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 8. jūlijā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 34. lpp.

(2) OV L 354, 31.12.2008., 1. lpp.

(3) Komisijas 2012. gada 1. oktobra Īstenošanas regula (ES) Nr. 872/2012, ar ko pieņem Eiropas Parlamenta un Padomes Regulā (EK) Nr. 2232/96 paredzēto aromatizējošo vielu sarakstu, iekļauj to Eiropas Parlamenta un Padomes Regulas (EK) Nr. 1334/2008 I pielikumā un atceļ Komisijas Regulu (EK) Nr. 1565/2000 un Komisijas Lēmumu 1999/217/EK (OV L 267, 2.10.2012., 1. lpp.).

(4) Scientific Opinion on Flavouring Group Evaluation 78 (FGE.78), The EFSA Journal (2009) 931, 1-59; Scientific Opinion on Flavouring Group Evaluation 67, Revision 1 (FGE.67Rev.1), EFSA Journal 2011; 9(10):2315; Scientific Opinion on Flavouring Group Evaluation 65 (FGE.65), EFSA Journal 2010; 8(7):1406.

(5) Komisijas 2012. gada 1. oktobra Regula (ES) Nr. 873/2012 par pārejas pasākumiem attiecībā uz Savienības sarakstu ar aromatizētājiem un izejmateriāliem, kas noteikts Eiropas Parlamenta un Padomes Regulas (EK) Nr. 1334/2008 I pielikumā (OV L 267, 2.10.2012., 162. lpp.).